Brüsszel, 29.07.2004

COM(2004) 528 végleges

2004/0179 (CNS)

Javaslat

A TANÁCS RENDELETE

a Dissostichus fajok fogási dokumentációs rendszerének létrehozásáról szóló 1035/2001/EK rendelet módosításáról

(előterjesztő: a Bizottság)

INDOKLÁS

A Déli sarkvidék növényi és állati tengeri élővilágának megőrzésével foglalkozó bizottság (CCAMLR), az 1999. novemberében a tizennyolcadik alkalommal tartott éves értekezlete során jóváhagyott egy fogási dokumentációs rendszert a Dissostichus fajokra vonatkozóan. E rendszer célja a Dissostichus fajok nemzetközi kereskedelmi forgalma nyomonkövetésének a javítása, valamint a CCAMLR szerződő feleinek területére behozott, illetve onnét kivitt minden faj származási helyének a meghatározása. Szintén lehetővé kell tennie annak a meghatározását is, hogy a Dissostichus fajokat a megállapodási övezetben, a CCAMLR védelmi intézkedéseinek megfelelően halászták-e; valamint a készletek tudományos értékelésének megkönnyítése érdekében lehetővé kell tenni a fogásokra vonatkozó adatok gyűjtését. Ez a Dissostichus fajok valamennyi fogására vonatkozik, legyen az a megállapodási övezeten belüli vagy kívüli.

Ez a rendszer a Dissostichus fajokra vonatkozó fogási dokumentációs rendszert létrehozó 2001. május 22-i 1035/2001/EK tanácsi rendelet által került átültetésre a közösségi jogba.

2003. novemberében, a huszonkettedik alkalommal tartott éves értekezlete során a CCAMLR felfedezte, hogy egy fogási dokumentumon szereplő Dissostichus fajok kerültek kirakodásra olyan állami kikötőkbe, melyek nem alkalmazzák a fogási dokumentációs rendszert. A bizottság szintén megjegyezte, hogy ezt a rendszert alkalmazó állami kikötőkben történő kirakodások érvényesítését bizonyos esetekben azon állam hatóságai végezték el, melynek felségjele alá a hajó tartozott, nem pedig a kikötő illetékes hatósága.

Annak a ténynek a tudatában, hogy ezek a különböző módszerek a fogási dokumentációs rendszerrel való visszaélésekhez, csalásokhoz vezethetnek az alkalmazása nyomonkövetésére gyakorolt következményeik által, a CCAMLR úgy döntött, hogy elvégez bizonyos módosításokat, melyek célja a dokumentációs rendszer javítása, és különösen a Dissostichus fajok kirakodásainak a fogási dokumentumokon történő érvényesítésére hivatott hatóságok meghatározása. Ehhez a döntéshez társul a Dissostichus fajokhoz fogási dokumentációs rendszert nem alkalmazó állami kikötők használatáról szóló határozatának módosítása, melynek célja, hogy a Dissostichus fajok halászatára engedéllyel rendelkező hajókat arra kötelezzék, hogy fogásaikat a nevezett rendszert alkalmazó államokban rakodják ki, és rendelkezzenek a nevezett államok listájával. A határozatnak ezt a módosítását a Közösség megvédte; így tehát, bár nem egy kényszerítő jogi eszközről van szó, azt át kell ültetni a közösségi jogba.

Végül, mivel a fogási dokumentációs rendszer a Dissostichus fajok kereskedelmi forgalmának egészére vonatkozik, módosítások kerültek bevezetésre a behozatal fogalmának meghatározása érdekében.

A Bizottság javasolja, hogy a Tanács hagyja jóvá az így módosított rendeletet.

2004/0179 (CNS)

Javaslat

A TANÁCS RENDELETE

a Dissostichus fajok fogási dokumentációs rendszerének létrehozásáról szóló 1035/2001/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 37. cikkére,

tekintettel a Bizottság javaslatára[1],

tekintettel az Európai Parlament véleményére[2],

mivel:

a Dissostichus fajok fogási dokumentációs rendszerének létrehozásáról szóló, 2001. május 22-i 1035/2001/EK tanácsi rendelet[3] felel a Déli sarkvidék növényi és állati tengeri élővilágának megőrzésével foglalkozó bizottság (a továbbiakban "CCAMLR") által, az 1999. novemberében a tizennyolcadik alkalommal tartott éves értekezlete során elfogadott fogási dokumentációs rendszer végrehajtásáért,

2003. novemberében, a huszonharmadik alkalommal tartott éves értekezlet során, a CCAMLR néhány módosítást hajtott végre a rendszeren és egy kapcsolódó határozaton, melyek célja a Dissostichus fajok kirakodásai ellenőrzésének, és a dokumentációs rendszer nyomonkövetésének fejlesztése,

mivel a fogási dokumentációs rendszer a Dissostichus fajok kereskedelmi forgalmának egészére vonatkozik, definiálni kell a behozatal fogalmát,

ennek következtében az 1035/2001/EK rendeletet módosítani kell,

ELFOGADTA EZT A RENDELETET:

1. cikk

Az 1035/2001/EK rendelet a következőképpen módosul:

A 3. cikk a következő d) ponttal egészül ki:

"d) "behozatal": a 2913/92/EGK tanácsi rendelet[4] 4. cikk 15(b) pontjában szereplő vámjogi rendeltetés, valamint ugyanennek a rendeletnek a 4. cikkében a 16 (a) - 16 (f) pontokban szereplő vámeljárások".

A 4. cikk helyébe a következő szöveg lép:

"4. cikk

1. A tagállamok minden szükséges intézkedést megtesznek annak érdekében, hogy a Dissostichus fajok halászatát engedélyező jogosítványok illetve engedélyek kiadását a fogások kötelező kirakodásához kössék a fogási dokumentációs rendszert alkalmazó államokban.

2. A tagállamok csatolják a Dissostichus fajok halászatát engedélyező jogosítványokhoz illetve engedélyekhez a fogási dokumentációs rendszert alkalmazó államok listáját.

3. A tagállamok minden szükséges intézkedést megtesznek annak érdekében, hogy a Dissostichus fajok esetében minden egyes kirakodásnál illetve átrakodásnál, a felségjelükkel ellátott, valamint a Dissostichus fajok halászatának megkezdésére engedélyt kapott halászhajók, megfelelően töltsék ki a fogási dokumentumot."

A 10. cikk (1) bekezdés b) pont első francia bekezdése helyébe a következő szöveg lép:

"- a kirakodási kikötő, illetve a vámszabadterület állami hivatalnokának aláírásával és pecséttel ellátott érvényesítése, aki vagy a vámhatóságok, vagy a kikötő állami halászati hatóságainak az irányítása alatt jár el, és illetékes a Dissostichus fajok fogási igazolásainak érvényesítése ügyében,"

A 12. cikk (1) bekezdése első francia bekezdése helyébe a következő szöveg lép:

"- a kirakodási kikötő, illetve a vámszabadterület állami hivatalnokának aláírásával és pecséttel ellátott érvényesítése, aki vagy a vámhatóságok, vagy a kikötő állami halászati hatóságainak az irányítása alatt jár el, és illetékes a Dissostichus fajok fogási igazolásainak érvényesítése ügyében,"

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, ...-án/-én

a Tanács részéről

az elnök

[1] HL C [...] [...],o. [...]

[2] HL C [...] [...],o. [...]

[3] HL L 145., 2001.5.31., 1. o. A 669/2003/EK rendelettel módosított rendelet (HL L 97., 2003.4.15.,1.o.).

[4] HL L 302., 1992.10.19.,1. o.